safouaneb/arywiki huggingface dataset:
الولايات المتاحدة د ميريكان

الولايات المتّاحدة تاع ميريكان ولا الولايات المتّاحدة الميريكانية (النݣليزية: "United States of America") ؤ لي كاتݣال مضموصة ميريكان ؤلا ماريكان هي جمهورية دستورية فيديرالية، جامعة خمسين ولاية، ولعاصمة لفيديرالية ديالها هي واشينطون. لاغلبية د لاراضي د لميريكان جاو فامريكا الشمالية. تايحدها لمحيط لهادي من لغرب، لمحيط لاطلسي من الشرق، كانادا من الشمال، و لميكسيك من لجانوب. على حساب الاحصائيات د 2019، تيسكنو فلميريكان تقريبا 328 مليون واحد. لميريكان فيها نظام رئاسي، تيصوًتو فيه على الرئيس كل ربع سنين. الرئيس د لميريكان اللي كاين دابا سميتو دونالد طرامپ. علاقات ديپلوماسية مع المغريب. كتجمع المغريب و لميريكان علاقات ديپلوماسية من 1778 لحقاش المغريب هو اول بلاد عتارفات ب لاستقلال ديال لميريكان، و من داك لوقت سنا معاهوم تيفاقية سلام مغريبية ميريكانية لي كاتّعتابر اقدم اتفاقية ف التاريخ د لميريكان باقية سارية حتال ليوم.
لحدار

لحدار جماعة ترابية قروية كاينة ف اقليم اسفي، جهة مراكش اسفي، ساكنين فيها 13870 واحد، على حسب لاحصاء لعام 2014.
لهراويين

لهراويين جماعة ترابية حضرية كاينة ف اقليم مديونة، جهة دّار لبيضا سطات، ساكنين فيها 64757 واحد، على حسب لاحصاء لعام 2014.
لهند

لهند، رسميا لجمهورية د لهند (بلهندية: भारत गणराज्य - بلينݣليزية: Republic of India) هي واحد لبلاد كبيرة جات فلجنوب د اسيا. هي السابعة فلعالم من حيث لمساحة، و اللولة من جيهت السكان بعدما فاتت الشينوا ف النص ديال عام 2023. تاتعتابر لهند اكبر جمهورية ديموقراطية فلعالم من عدد الناس اللي ساكنين فيها. تيحدًها لمحيط لهندي من لجنوب، پاكيستان من لغرب، الشينوا و نيپال و بوتان من الشمال، و بانݣلاديش و ميانمار من الشرق. لهند عندها تاريخ و حضارة طوال و دازو منها بزاف د لبلدان و لامبراطوريات. خرجات من لهند 2 د لاديان كبيرة هي لهندوسية و لبودية، و وصلو ليها بزاف د لاديان فلالفية اللولة بحال ليهودية و لمسيحية و لاسلام. ف 1858 بدات بريطانيا تاتسعمر لهند، و بقات فيها تال 1947، وهو لعام اللي ستاقلات فيه لهند لبريطانية و تقسمات للجمهورية د لهند و لجمهورية لاسلامية د پاكيستان. لهند دولة فيديرالية فيها 29 ولاية و 7 د لاقاليم تيحادية. تيسكنو فلبلاد تقريبا مليار و 352 مليون د الناس، و لعاصمة ديالها هي نيو ديلهي. اللغات الرسمية د لهند هوما لهندية ولينݣليزية، و لعملة د لبلاد هي الروپية.
لهولاندية

لهولاندية هي لوغة هندوؤروپية، وبالضبط جرمانية غربية، تيهضرها 29 مليون واحد ف لعالم: 24 مليون هي لوغة د لم ديالهم، و 5 د لمليون تيخدُموها لوغة تانية. لهولاندية لغة رسمية ف هولاندا وبلجيكا وسورينام، وفواحد لعدد د لجزر فالكاريبي. كاين واحد لفرق صغير مابين لهولاندية د هولاندا و لهولاندية د بلجيكا (لفلامانية) ف طّريقة د نّوطق و لهضرة، ولاكين تيتفاهمو مزيان ما بيناتهم. لهولاندية لوسطانية هي لاصل د لّوغة لافريكانية لي تيهضرها 17 مليون واحد فناميبيا وجنوب افريقيا، ولكن هي ماشي نفس اللغة حيث وقعو بزاف د تّبديلات معا لبعد ولوقت. واخا هاكاك، اي جوج تيهضرو لهولاندية و لافريكانية يقدرو يتفاهمو بسهولة بيناتهم.
لهيكلة لهرمية د لبوطولات ديال كورة ف لمغريب

لهيكلة لهرمية د لبوطولات ديال كورة ف لمغريب، كاتعني طّريقة لي منضمين بيها شومپونات ولبوطولات د كورة ف لمغريب. نيضام ديال كورة ف لمغريب مكون من 2 بوطولات حتيرافية وربعا ديال نيڤوات ديال هواة، هاد لبوطولات كاملين مرتابطين بنيضام طلوع ولهبوط.
لو غوبيغ

لوغوبيغ ؤلا لوروبير [كيتطنق : ʁɔ. bɛʁ] هي دار د النشير فرانصاوية اسسها پول روبير، كيتعتبر لوپوتي غوبيغ هو ديكسيونير لموحد د اللوغة لفرانصاوية.
لو كوربوزيي

شارل-ادوارد جونيري معروف ب لوكوربوزيي (ب لفرانساوية: Charles-Édouard Jeanneret ولا Le Corbusier؛ 6 اكتوبر 1887 – 27 غشت 1965) هو مهندس معماري سويسري-فرانساوي، مصمم، رسام، مخطط حضري، كاتب، وواحد من لمؤسسين ديال ما كيتسمّا بلعمارة لعصرية. تزاد فسويسرا و خدا لجنسية لفرانساوية ف 1930. راكم لخبرة ديال خمسة د لعقود، و صمم مباني ف ؤروپا، جّاپون، لهند، امريكا الشمالية و لجنوبية. السعي ديالو باش يقدم شروط عيش حسن ل سكان لمدون لمزاحمة خلاه يتاثر بالتخطيط لحضري، و كان عضو مؤسس ف لمجلس لعالمي د لعمارة لعصرية (CIAM)، لو كوغبوزيي صايب لمخطط الرئيسي ديال مدينة شانديڭار ف لهند، و ساهم ف التصميمات ديال عدة مباني تما و سيرتو لمباني لحكومية. ف 17 يوليوز 2016، 17 مشروع ديال لو كوغبوزيي ف سبعة د لبلدان دخلو ل لّيستة د ليونسكو د تّرات لعالمي تحت عنوان لعمل لمعماري ديال لو كوغبوزيي، مساهمة متميزة ف لحركة لعصرية.
لواد لخضر

لواد لخضر جماعة ترابية قروية كاينة ف اقليم قلعة السراغنة، جهة مراكش اسفي، ساكنين فيها 9303 واحد، على حسب لاحصاء لعام 2014.
لواليدية

لواليدية جماعة ترابية قروية كاينة ف اقليم سيدي بنور، جهة دّار لبيضا سطات، ساكنين فيها 18616 واحد، على حسب لاحصاء لعام 2014.
لوداية

لوداية جماعة ترابية قروية كاينة ف عمالة مراكش، جهة مراكش اسفي، ساكنين فيها 32990 واحد، على حسب لاحصاء لعام 2014.
لودڤيك تسامنهوف

لودڤيك لايٓتزّر تزامّنهوف - ب لپولونية Ludwik Łazarz Zamenhof (15 دجنبر 1859 - 14 ابريل 1917) كان طبيب د لعينين پولوني. تولد ف فاميلة يهودية ؤ كان تيهضر لييديش ؤ الروسية ؤ لپولونية. تسامنهوف مشهور حيث هو لي ختارع واحد لّوغة صطيناعية سميتها لاسپرانطو. لودڤيك تزامّنهوف طوّرْ لوغة لاسپرانطو لاول مرة فعام 1873 مزال كيقرا فالمدرسة. كبر بلفيكرة ديال العالام بلا حروبات و عتاقد باللي هادشي ممكن يوقع بلوغة جديدة. حيث اللوغة كتجمع الناس وغتوحدّهوم. ختارتو مونضمة د ليونسكو كواحد من الشخصيات البارزة ف 2017، فالذكرى المئوية ديال الوفاة ديالو.
لوطريش

لوطريش ولاً لجمهورية د النمسا (بلالمانية: Republik Österreich) هي جمهورية فيديرالية جات فلوسط د اوروپا وماكاطلش على لبحر. تيحدًوها من الشمال التشيك و المانيا، من الشرق هنݣاريا وسلوڤاكيا، سلوڤينيا والطاليان من لجنوب، و سويسرا وليختنشتاين من لغرب. تيسكنو فلوطريش تقريبا 9 د لمليون د الناس، ولعاصمة ديالها هي ڤيينا. اللغة الرسمية هي لالمانية. النمسا داخلة فليتيحاد لاوروپي من 1995 ولفلوس اللي تيتخدًمو فيها هوما لاورو. حيت جات فوسط الجبال د لالپ، النمسا معروفة باللي كيمشيو ليها بزاف د الناس باش يلعبو فيها السكي فالشتوا.
ؤطوروط

لوطوروط هي واحد نوع ديال الطرقان لي تايكونو واسعين باش لحديد ايدوز فيهم بزربة. هاد نوع ديال الطرقان خاص ب طوموبيلات و لماطر و لكاميوات. واحد من الاهداف ديال لوطوروط هو انقصو لكسايد ويزيد لمركوب.
لوطية

لوطية مدينة مغريبية و جماعة ترابية حضرية كاينة ف اقليم طان طان، جهة ݣلميم واد نون، ساكنين فيها 9097 واحد، على حسب لاحصاء لعام 2014.
لولاد

لولاد جماعة ترابية حضرية كاينة ف اقليم سطات، جهة دّار لبيضا سطات، ساكنين فيها 6049 واحد، على حسب لاحصاء لعام 2014.
لوناسدة

لوناسدة جماعة ترابية قروية كاينة ف اقليم قلعة السراغنة، جهة مراكش اسفي، ساكنين فيها 10639 واحد، على حسب لاحصاء لعام 2014.
لويدان

لويدان جماعة ترابية قروية كاينة ف عمالة مراكش، جهة مراكش اسفي، ساكنين فيها 28194 واحد، على حسب لاحصاء لعام 2014.
ليامان

ليامان، و لاّ ليمن، رسميا لجمهورية د ليامان هي بلاد جات ف لغرب د اسيا، و بالضبط ف لجنوب لغربي ديال شبه لجزيرة لعربية. تاتحدّها من الشمال السعودية، من الشرق سلطنة عومان، من لغرب لبحر لحمر، و من لجنوب لبحر د لعرب. ليامان عندها كتر من 200 جزيرة ف لبحر لحمر و لبحر د لعرب، اكبر وحدا فيهم هي لجزيرة د "سقطرى". كيبلغ تّيساع ديالها 550. 000 كيلوميطر مربع. ليامان بلاد عندها تاريخ قديم بزاف. من لبلدان لمعروفة اللي كانت فيها كانت سبا و حضرموت و حيميار. كانت من اول لبلايص اللي دخل ليها لاسلام (ف لقرن 7)، و من موراها حكموها بزاف د لبلدان تال لعام 1800 فين تقاسماتها الدولة لعتمانية (ف الشمال) و بريطانيا (ف لجنوب). الشمال ستاقل عام 1918 و ولاّ هو لجمهورية لعربية ليمنية، و لجنوب ستاقل ف 1967 و سمّا راسو جمهورية ليمن الديموقراطية الشعبية. نهار 22 ماي 1990، تجمعو الشمال و لجنوب بجوج، و ولاّو هوما لجمهورية د ليامان. تيسكنو ف ليامان تقريبا 31 مليون د الناس و لعاصمة ديالها هي صنعاء. من 2015، و بسباب لحرب اللي ف لبلاد، ماشي كلشي كيعتارف رسميا بصنعاء، و كاين فرقة كيقولو باللي لعاصمة ديالهم هي عدن. اللغة الرسمية د لبلاد هي لعربية، و لفلوس اللي كاتخدّم هي الريال د ليامان. الدين الرسمي د لبلاد هو لاسلام، و هو اهم مصدر د لقانون على حساب الدستور. هي داخلة مع بزاف د لمنضمات دولية بحال لامم لمتحدة و لجامعة د الدول لعربية و لحركة د عدم لانحياز ومنضمة التعاون لاسلامي و. منضمة التجارة لعالمية.
ليبيا

ليبيا (رسميا: دولة ليبيا) هي واحد لبلاد فشمال افريقيا. تيحدها من الشمال البحر لبيض لمتوسط، من الغرب لجزائر و تونس، من الشرق مصر و السودان، ومن لجنوب التشاد و النيجر. لعاصمة ديالها هي طرابلس. لمساحة ديال ليبيا هي 1. 759. 541 كم²، و تيسكنوا فيها 6. 6 مليون د الناس على حساب لاحصائيات د 2018. ليبيا كانت تابعة للدولة العثمانية، وكانت سميتها "ايالة طرابلس". ف 1911، ولاًت مستعمرة د الطاليان حتى استاقلات ف 1943 و كانت سميتها لمملكة د ليبيا. ف 1969، غادي تولي جمهورية، وغادي يكون اول رئيس ديالها هو معمًّر لقدافي، اللي دار انقلاب على لملك د ليبيا ادريس اللول السنوسي. ف 2011، غادي تنوض الثورة د 17 فبراير، اللي غادي تطيح النظام ديال القذافي (اللي غايتقتل ف 20 اكتوبر 2011). من ديك الوقت و الحالة مروًنة فليبيا وماكاينش طرف اللي حاكم لبلاد كاملة.
ليبيريا

ليبيريا، رسميا لجمهورية د ليبيريا (بلينݣليزية: Republic of Liberia) هي بلاد جات ف لغرب د افريقيا. تاتحدّها سييرا ليون من الشمال لغربي، غينيا من الشمال، كوط ديڤوار من الشرق، و لمحيط لاطلسي من لجنوب و لغرب. التاريخ د ليبيريا مرتابط بزاف ب لبلاصة اللي جات فيها و بلعبودية. من 1820، بداو بزاف د لعبيد اللي تحرّرو ف لميريكان تيرجعو لافريقيا، و بالضبط لهاد لمنطقة. كانت تاتعاونهم جمعية سميتها جمعية لاستعمار لميريكانية، اللي كانت تاتقول باللي حسن لعبيد يرجعو لافريقيا على يبقاو ف لميريكان. ملي وصلو بزاف د هاد الناس لافريقيا، علنو لاستقلال ديال لبلاد اللي اسسو ف 1847، و سمّاوها ليبيريا. هي اول جمهورية علنات لاستقلال ديالها ف افريقيا كاملة، و خدات الدستور و الراية ديالها من هادوك ديال لميريكان، و عليها كيتشابهو. من لمشاكل اللي ف لي ليبيريا هي باللي الناس اللي جاو من ميريكان ما تفاهموش مع السكان لاصليين و كانو بزاف د لمدابزات بيناتهم. ف 1980 وقع نقلاب عسكري طيّح لحكام اللي اصلهم من لميريكان، و دخلات لبلاد ف حرب اهلية مات فيها كتر من ربع مليون واحد. ف 2003 تسينات اتفاقية ديال السلام، و ف 2005 تدارو اول نتخابات ديموقراطية ف لبلاد. الرئيس د ليبيريا من 2018 هو جورج ويا. تيسكنو ف ليبيريا شويا كتر من 5 د لمليون د الناس، و لعاصمة ديالها هي مونروڤيا. اللغة الرسمية د لبلاد هي لينݣليزية، و عاد كاين كتر من 20 لغة محلية كاتّهضر ولكن ما عندها تا وضع رسمي. لفلوس اللي كاتخدّم هي الدولار الليبيري. هي عضو مؤسس د عصبة لامم و لامم لمتحدة و لمنضمة د لوحدة لافريقية، و داخلة مع بزاف د لمنضمات الدولية بحال ليتيحاد ليفريقي و ايكوواس و لحركة د عدم لانحياز.
ليتوانيا

ليتوانيا، رسميا لجمهورية د ليتوانيا (بالليتوانية: Lietuvos Respublika) هي بلاد جات ف الشمال الشرقي د اوروپا، و بالضبط ف لمنطقة د لبلطيق. تيحدّها بحر لبلطيق من لغرب، لاتڤيا من الشمال، بيلاروسيا من الشرق، و پولونيا و روسيا من لجنوب. السكان لاصليين ديال لمنطقة هوما لقبايل د لبلطيق، و سكنو تما قُرون. لعام د 1253 كان اول عام تاسسات فيها رسميا بلاد كاتجمع هاديك لارض، و اللي هي لمملكة د ليتوانيا. ف لقرن 14، كانت الدوقية د ليتوانيا هي اكبر بلاد ف اوروپا، و كانو داخلين فيها بلايص اللي دابا هوما ليتوانيا و بيلاروسيا و اوكرانيا و طراف من پولونيا و روسيا. مابين 1772 و 1795 بدات لامبراطورية الروسية تاتسعمر لمنطقة ودخّلاتها طرف منها. ملّي قربات تسالي لحرب لعالمية اللولا، و بالضبط نهار 16 فبراير 1918، ستاقلاّت لجمهورية د ليتوانيا. و لكن ف وقت لحرب لعالمية التانية حتلوها لاتحاد السوڤياتي و المانيا. من مورا لحرب دخلات لبلاد طرف د لاتحاد السوڤياتي، و بقات فيه تال 11 مارس 1990، و كانت اول بلاد تاتخرج منّو، عام قبل ما يطيح. تيسكنو ف ليتوانيا تقرييا 2. 8 مليون د الناس و لعاصمة ديالها هي ڤيلنيوس. اللغة الرسمية د لبلاد هي الليتوانية (بزاف د الناس ف ليتوانيا كيهضرو الروسية، و لكن ما عندها تا وضع رسمي) و لفلوس اللي كاتخدّم هي لاورو. هي داخلة مع لاتحاد لاوروپي و لمجلس ديال اوروپا و لمنطقة د لاورو و الناطو و لمنضمة د التعاون لاقتصادي و التنمية.
ليتيحاد ليفريقي

ليتيحاد ليفريقي (ب، ب ) هو واحد لمنظمة دولية تاتجمع 55 عضو اغلبيتهم دول كاينا ف افريقيا. تاسس ليتيحاد لافريقي ف 9 يوليوز 2002. قبل منًو كانت منظمة خرة سميتها "لمنظمة د لوحدة لافريقية" (1963 - 2002)، و اللي كانت هي اول منظمة بغات تجمع ݣاع لبلدان د افريقيا مورا لستيقلال ديالهم. لمقر ديال ليتيحاد لافريقي ولامانة لعامة ديالو كاينين ف اديس ابابا ف اتيوپيا. لمغريب من بين الدول ال30 اللي اسسو لمنظمة د لوحدة لافريقية ف 1963. ف 1984، عتارفات ديك لمنظمة بلپًوليزايو عضو فيها، وهو يخرج منها لمغريب باش يحتجً. ف 2017، غادي يرجع لمغريب للتيحاد لافريقي عاوتاني، وغايقبل بلقوانين ولاعضاء ديالو بلا تا شروط. 39 من 54 عضو د ليتيحاد ليفريقي صوتو باش يرجع ليه لمغريب.
ليخطنشطاين

ليخطنشطاين، رسميا لامارة د ليخطنشطاين (بلالمانية: Fürstentum Liechtenstein) هي بلاد صغيرة ماكاطلش على لبحر جات ف لوسط ديال اوروپا، و بالضبط ف الجبال ديال لالپ. تاتحدّها سويسرا من لغرب و لجنوب، و لوطريش من الشمال و الشرق. لامارة عندها نظام د لحكيم وراثي، تيحكم فيها لامير، و اللي عندو السلطة بحال اللي تاتكون عند رئيس ف نظام جمهوري. ليخطنشطاين هي اصغر بلاد ف لعالم حادّينها جوج بلدان، و هي وحدا من جوج بلدان ف لعالم اللي ݣاع لبلدان اللي تيحدوها تاهوما ما فيهومش لبحر (لبلاد لاخرا هي اوزباكستان). هي لبلاد لوحيدة اللي جات كاملة ف الجبال د لالپ، و هي سادس اصغر بلاد من جيهة لمساحة ف لعالم. تيسكنو ف ليخطنشطاين تقريبا 39. 000 ديال الناس، لعاصمة ديالها هي ڤادوز، و اكبر مدينة هي شان. اللغة الرسمية ديال لبلاد هي لالمانية، و لفلوس اللي كاتخدّم هي لفرنك السويسري. هي وحدا من اغنى لبلدان ف لعالم، من حيت لمدخول د كل واحد ساكن فيها، و وحدا من لبلدان اللي عندها اقل كريدي ف لعالم، و من لبلدان اللي فيها اقل نسبة د لبطالة ف لعالم. لاقتصاد ديال لبلاد تيضور على لمالية (حيت فيها الضريبة هابطة)، و السياحة ديال السكي. هي داخلة مع لامم لمتحدة و لمجلس ديال اوروپا و لمنطقة د شينݣين، و لكن ما داخلاش مع لاتحاد لاوروپي.
ليصوطو

ليصوطو، رسميا لمملكة د ليصوطو (بلينݣليزية: Kingdom of Lesotho - ب سيصوطو: Muso oa Lesotho) هي بلاد ماكاطلش على لبحر جات ف لجنوب د افريقيا، و كاتحدّها جنوب افريقيا من ݣاع الجوايه (ضايرة بيها). هي لكبيرة ف لبلدان التلاتة د لعالم اللي ضايرة بيهم بلاد اخرا (الجوج لاخرين هوما لڤاتيكان و سان مارينو). لمساحة ديال لبلاد هي 30. 355 كم مربع. السمية ديال ليصوطو تاتعني "لبلاد ديال الناس اللي تيهضرو اللغة د سيصوطو". هاد لبلاد كانت موجودة ف لقرن 19، و كانت مملكة من 1822. ف 1869، ستعمراتها بريطانيا، و بقات فيها تال 4 اكتوبر 1966، اللي هو التاريخ ديال لاستقلال الرسمي ديال لمملكة د ليصوطو اللي تانعرفو دابا. تيسكنو ف ليصوطو شويا كتر من 2. 1 مليون د الناس، و لعاصمة ديالها هي ماسيرو. اللغات الرسمية د لبلاد هوما لينݣليزية و سيصوطو، و لفلوس اللي كاتخدّم هي اللوتي. هي داخلة ف بزاف د لمنضمات دولية بحال لامم لمتحدة و لكومنويلت و لاتحاد لافريقي و الجماعة د التنمية د لجنوب د افريقيا.
ليكسمبورݣ

ليكسمبورݣ (بالليكسمبورݣية: Lëtzebuerg - بلالمانية: Luxemburg - بلفرانساوية: Luxembourg)، رسميا الدوقية لكبيرة د ليكسمبورݣ هي بلاد ماكاطلش على لبحر جات ف لغرب د اوروپا. تاتحدّها بلجيكا من الشمال و لغرب، المانيا من الشرق، و فرانسا من لجنوب. لمساحة د لبلاد هي 2586 كم مربع، و هي محسوبة من اصغر لبلدان ف اوروپا. ليكسمبورݣ عندها تاريخ مرتابط بلجيران ديالها، و ف لقرون لوسطانية كانت مرات مستاقلة و مرّات تابعة لفرانسا ولاّ للنمسا ولاّ هولاندا. ف 1815، ف لمؤتمر د ڤيينا، ولاّت الدوقية د ليكسمبورݣ بلاد مستاقلة و كانو تيحميوها هولاندا و المانيا باش ما تستعمرهاش فرانسا. ف 1839، من مورا التورة د بلجيكا، تخاد الطّرف د ليكسمبورݣ اللي كانو الناس كيهضرو فيه لفرونسي و دخل مع بلجيكا، و الطرف اللي كانو الناس كيهضرو فيه الليكسمبورݣية ولاّ هو الدولة د ليكسمبورݣ بلحدود اللي عندها دابا. تيسكنو ف ليكسمبورݣ شويا كتر من نص د لمليون د الناس، و لعاصمة ديالها هي لمدينة د لوكسمبورݣ، اللي هي وحدا من لعواصم الربعة د لاتحاد لاوروپي (لعواصم لاخرا هي بريكسيل و ستراسبورݣ و فرانكفورت). اللغات الرسمية د لبلاد هوما الليكسمبورݣية و لالمانية و لفرانساوية، و لفلوس اللي كاتخدّم فيها هي لاورو. كتر من النص د السكان د لبلاد برانيين، حيت لاقتصاد د لبلاد خدام مزيان و فيها بزاف د لامتيازات من الناحية لمادية. هي من لبلدان اللي اسسو لاتحاد لاوروپي و لامم لمتحدة و لمنضمة د التعاون لاقتصادي و التنمية، و الناطو و لبينيلوكس.
ليلى شاكر

ليلى شاكر (تولدات فلاطلس) هي مغنية مغريبية ساكنا فبلجيكا. ليلى شاكر عندها بزاف ديال لاغاني لي مشهورة فالمغريب وبرا خصوصا عند لجالية لمغريبية لي فاوروبا. دارت اغاني بوحدها وحتا مع فنانين وفنانات خرين بحال ديدجي حميدة و مو تمسماني. شي البومات ديال ليلى شاكر:
ين جاپوني

لين هوّا لعملة رّسمية ف جّاپون، ؤ كيترمز ليه ب (¥). لقيمة د لين منخافضة علا دّولار لمريكاني ؤ علا بزاف د لعملات د لعالم ؤ هادشي كيخلي لقتيصاد د جّاپون عندو ترتيب مزيان ف لعالم ؤ كيخليه عندو منافسة قوية ف سّوق لعالمية. كيتصنع لين جّاپوني علا حساب لقانون د 10 ماي 1871، ف بلاصة لعملة جاپونية لقديمة لي كان سميتها رّيو جّاپوني. لقيمة ديال لين جّاپوني ف ماي 2021، ب لمقارنة معا دّولار لمريكاني هيّا 109 ين جاپوني ل كولّا دولار ميريكاني، ؤ ب لمقارنة معا ليورو لؤوروبي هي 131 ين جاپوني.
النݣليز

النݣليز ولا لينݣليز (بلينݣليزية: England) هي اكبر بلاد ف لمملكة لمتحدة. تاتحدّها سكوطلاندا من الشمال، بلاد لغال من لغرب، لبحر لايرلاندي ف الشمال لغربي، بحر الشمال ف الشرق، و بحر لكلت و لمونش ف لجنوب. لاغلبية د لينݣليز جات ف لجزيرة لكبيرة ديال بريطانيا، ولكن كاين 100 جزيرة صغيرة اخرا تابعة للبلاد تا هي. لاصل ديال السمية د لبلاد جا من لقبايل ديال "لانݣليز"، اللي هوما قبايل جرمانية سكنو ف لبلاصة اللي فيها لينݣليز دابا ف لقرون 6 و 7. تكوّنات الدولة د لينݣليز ف لقرن لعاشر، و اتّرات بزاف على لعالم. تال دابا كاين بزاف د لبلدان ف لعالم اللي تيخدّمو اللغة لينݣليزية، لقانون د لينݣليز، و متبعين لكنيسة لانݣليكانية. لينݣليز كانت هي لبلاصة فين بدات التورة الصناعية ف لقرن 18، و كانت هي اول دولة صناعية ف لعالم. تيسكنو ف لينݣليز تقريبا 56. 3 مليون د الناس، و لعاصمة ديالها هي لندن. لينݣليز كانت دولة مستاقلة (و داخلة فيها بلاد لغال) تال 1 ماي 1707، فين تحالفات مع لمملكة د سكوطلاندا، و كوّنو لمملكة د بريطانيا لكبيرة. ف 1801، دخلات معاهم دا لمملكة د ايرلاندا، ولكن ف 1922 خرجات منهم لجمهورية د ايرلاندا، و ولاّ التحالف سميتو "لمملكة لمتاحدة د بريطانيا لكبيرة و شمال ايرلاندا".
ليون (فيلم)

ليون (ب لفرنساوية Léon ؤلا ب لونݣلي Leon: The Professional) هو فيلم د لكسيو ؤ لحركة، د دراما ؤ لجريمة فرانساوي خرج فعام 1994 كتبو ؤدر الاخراج ديالو لوك بيسون، ؤ لعب دور د لبوطولة جان رينو، ݣاري اولدمان ؤ ناطالي پورطمان. لقيصة د لفيلم. من بعدما تقتل باها، مرات باها، ختها من باها ؤ خوها الصغير من طاراف الشاف د باها ف لخدمة، ماتيلدا بنت 12 عام، ما لقات لامان غير عند جارها ليون، لي معروف عليه بلي حدودي ؤ داخل سوق راسو. ولكن ملي ماتيلدا غتعرف بلي هو ف لحقيقة كيربح طرف د لخبز من لقتيل د ناس ؤ هو محتارف بزاف ف هادشي، غطلب منو يعلمها لحرفة باش تنتاقم من لمجرمين لي قتلو عائلتها.
ليوناردو دي كاپريو

ليوناردو ويلهلم دي كاپريو هو واحد لممتل و منتج مريكاني مشهور بزاف فالعالم، تولد نهار 11 نونبر 1974، ربح جايزة د لؤسكار فالدور لي مثل ف فيلم الراجع ("The Revenant") عام 2016 من بعدما ترشح خمس د مرات لهاد الجائزة. و ربح حتى جائزة وحدة ديال البافتا من اصل ربعا دالترشيحات لنفس الفيلم. و ترشح ل طناش جائزة د لݣولدن ݣلوب ربح تلاتة منهوم. اللولة لي خدها هي كافضل ممثل ففيلم الپيلوط ("The Aviator") ف 2004، الجائزة التانية خدها ف 2013 كافضل ممثل ففيلم الديب ديال وول ستريت ("The Wolf of Wall Street"). والجائزة اللخرة خداها ف 2015 ك احسن ممتل ففيلم الراجع ("The Revenant").
ليونان

ليونان (ب ليونانية: Ελλάδα، ايلادا) ؤلا لجمهورية لهيلينية و رسميا لجمهورية د ليونان (ب ليونانية Ελληνική Δημοκρατία) هي بلاد جات ف لجنوب الشرقي د اوروپا. ليونان عندها موطع ستراتيجي مابين اوروپا و افريقيا و الشرق لاوسط. تاتحدًها من الشمال البانيا و مقدونيا الشمالية و بلغاريا، من الشرق تركيا، و من لجنوب ولغرب لبحر لبيض لمتوسط. ليونان فيها ارخبيل ديال بزاف د لجزر، منها 227 اللي ساكن فيها بنادم. التاريخ د ليونان كدولة من اطول تواريخ لبلدان د لعالم، و تيتعتابر هو لاصل د لحضارة لغربية. بداو ف ليونان بزاف د لحوايج اللي اثروا ف لعالم بحال الديموقراطية، لفلسفة لغربية، التاريخ، الرياضيات، لادب والدراما لغربية و حتا لالعاب لاولمپية. حكمو ف ليونان بزاف د لبلدان منها ليونان لقديمة، الدولة الرومانية، لبيزانطيين و لامبراطورية لعتمانية. مورا حرب ف 1830، غادي تستاقل ليونان من الدولة لعثمانية واتولي لجمهورية لحديثة اللي تانعرفو دابا. تيسكنو ف ليونان تقريبا 10. 7 مليون د الناس، ولعاصمة ديالها هي اتينا. اللغة الرسمية هي ليونانية، ولعملة اللي كاتخدًم هي ليورو. ليونان عندها اقوى قتيصاد ف لبلقان، وهي عضو مؤسس د لامم لمتحدة. هي داخلة فبزاف د لمنظمات الدولية بحال ليتيحاد لاوروپي و منضمة التجارة لعالمية و لحلف الشمال اطلسي (الناطو).
ليونيل ميسي

ليونيل اندريس ميسي كوتشيتيني (تولد ف 24 يونيو 1987 فروزاريو فلارجونتين)، واللي معروف بسميت ليو ميسي، ولا ميسي، هو لعاب د لكورة ارجونتيني تيتعتابر من بين احسن اللعابة د كورة فالتاريخ. ميسي تيلعب معا لفرقة د انتر ميامي ف لميريكان، و مع لمونتخاب لوطني د كورة ديال لارجونتين. حياتو. تولد ليونيل ميسي فمدينة روزاريو فلارجونتين نهار 24 يونيو 1987، وهو التالت من ربعة د لخًوت. ملًي دار 6 سنين، دخل يلعب مع لفرقة د مدينتو "نيويلز ؤولد بويز" Newell's Old Boys ولعب معاهم ست سنين. فصغرو كتاشفو عندو لاطبا مشكل فالنقص ديال لهرمونات د النمو، و فرقتو جاها غالي باش تخلص عليه الدوا فالدوام. بداو واليديه تيحاولو يقلبو على شي طريقة باش يحلو لمشكل، وفشتنبر 2001 مشا مع باه و سكنو فبرصلونة، باش يشوفو واش ليو يقدر يسيني مع اف سي برصلونة، و فنفس لوقت يخلصو عليه الدوا ديالو. فنونبر 2003، لعب اول ماتش ديالو مع لفرقة د لكبار د لبارصا ضد ف. س. پورطو، و كانت عندو 16 لعام. انجازات. روكورات. ميسي عندو بزاف ديال الروكورات (لارقام قياسية) فلعالم ديال كورة، منها بحال دابا:
لڤاتيكان

لڤاتيكان، رسميا الدولة لمدينة د لڤاتيكان (بالطاليانية: Stato della Città del Vaticano) هي بلاد مدينة جات ف لوسط ديال لعاصمة ديال الطاليان روما. لڤاتيكان هي اصغر بلاد ف لعالم لا من جيهت السكان و لا من لمساحة. لڤاتيكان عندها بلاصة خاصة ف لعالم حيت هي لمركز الروحي ديال لحكيم ديال الديانة لمسيحية، و عندها تاتير رمزي كبير ف لعالم، على تقريبا جوج لمليار د الناس اللي متبعين هاديك الديانة. واخا هي قديمة ف التاريخ، ما ولات دولة مستاقلة على الطاليان تال 7 يونيو 1929. النضام د لحكيم د لبلاد ملكي، تيكون فيه لماليك هو لبابا، و تيختاروه عدد ديال لقساوسة اللي عندهم خبرة كبيرة و وقت طويل د لخدمة. تيسكنو ف لڤاتيكان 801 د الناس، و هي لعاصمة ديال راسها. لبلاد ماعندهاش لغة رسمية، و لكن ف لخدمة ديال كل نهار اللغات اللي كيتخدّمو بزاف هوما اللاتينية و الطاليانية و لالمانية. لفلوس اللي كاتخدّم هي لاورو، و الديانة الرسمية د لبلاد هي لمسيحية لكاطوليطية. لاقتصاد ديال لڤاتيكان تيدخّل لفلوس من التبرعات د الناس، و من السياحة (الدخول للمتاحف و السوڤونيرات). هي وحدا من لبلدان لقلال ف لعالم اللي ما فيهاش سفارات (حيت لمساحة ديالها صغيرة بزاف)، و لبلدان اللي عندهم سفارات ف لڤاتيكان تاتكون عندهم السفارة ف روما. لڤاتيكان ماشي عضو ف لامم لمتحدة ولكن عندها وضع ديال مراقب دائم، و تيحضرو جتماعات ديالها. الرياضة. لڤاتيكان فيها بطولة ديال لكورة تيشاركو فيها 8 ديال لفراقي، و احسن اللعابة ديالهم تيلعبو مع لمنتخب لوطني، اللي ما تيشاركش ف لاقصائيات د اوروبا، و تيلعب غي لماتشات د التدريب.
لݣابون

لݣابون (ب لفرانساوية: République Gabonaise) هي بلاد جات ف لغرب د وسط افريقيا على لخط ديال لاستواء. تيحدّها لخليج د غينيا من لغرب، غينيا ستيوائية من الشمال لغربي، كاميرون من الشمال و جمهورية لكونݣو من الشرق و لجنوب. ف 1885 ولاّت لبلاصة اللي فيها لݣابون دابا مستعمرة د فرانسا، و بقات هاكاك تال 1960، اللي هو لعام اللي ستاقلات فيه لجمهورية د لݣابون. من نهار ستاقلات لبلاد تال دابا حكموها غي تلاتة ديال الرواسا. ف اللول ديال التسعينات دارت لݣابون دستور جديد و خلاّت فيه لفرصة باش يتدارو بزاف د لاحزاب باش تولي لانتخابات ديموقراطية و شفافة كتر. تيسكنو ف لݣابون شويا كتر من 2 د لمليون د الناس، و لعاصمة ديالها و اكبر مدينة فيها هي ليبروڤيل. اللغة الرسمية ديال لبلاد هي لفرانساوية، و عاد كاين 40 لغة اللي تاتهضر ف لبلاد ولكن ماعندها تا وضع قانوني. لفلوس اللي كاتخدّم ف لبلاد هي لفرنك سي اف ا ديال وسط افريقيا. لاصل د السمية. لاصل د السمية ديال لݣابون ماجي من لبرتغالية، حيت لكلمة ديال ݣاباو تاتعني كبّوط، و هو الشكل اللي تيبان عليه لواد د كومو ملّي تيصب ف لمحيط لاطلسي ف ليبروڤيل.
لݣناوي

محمد منير (تولد فسلا ف 28 اكتوبر 1988) و اللي معروف بلݣناوي ولا السيمو لݣناوي، هو راپور مغريبي معروف بلاغاني ديالو اللي تيزعم فيها بزًاف. تولد السيمو لݣناوي فحي الانبعاث ف سلا ف 1988، و سمًا راسو لݣناوي حيث عزيزة عليه لموسيقا د ݣناوة من صغرو. بدا الراپ ف 2011، و كانت عندو فرقة سميتها ارمي سلا، وموراها بدا تيبان فقنوات التواصل لاجتماعي ودار لقناة د يوتوب ديالو ف 2015. ف 29 اكتوبر 2019، خرًج لݣناوي هو و جوج د الرواپا اخرين (ولد لݣريا ولزعر) واحد لاغنية سميتها "عاش الشعب"، ونتاقدو فيها لحالة د لمغريب من بزاف د الجوًايه. لاغنية دارت لبوز وشافها كثر من 23 مليون واحد. نهار 1 نونبر 2019، عتاقلو لبوليس لݣناوي، وكان السباب على ماقالو هو باللي دار "اهانة موظفين عموميين" حيث عاير لبوليس فواحد اللايڤ كان داير فانترنت ملي كان سكران، وقالو باللي هادشي ماعندو تا علاقة بلاغنية د عاش الشعب. نهار 25 نونبر 2019، تحكم عليه بعام د لحبس.
لݣارة

لݣارة مدينة مغريبية و جماعة ترابية حضرية كاينة ف اقليم برشيد، جهة دّار لبيضا سطات، ساكنين فيها 20855 واحد، على حسب لاحصاء لعام 2014.
لݣفيفات

لݣفيفات جماعة ترابية قروية كاينة في اقليم تارودانت، جهة سوس ماسة، ساكنين فيها 18785 نسمة، على حسب الاحصاء العام 2014.
لݣويرة

لݣويرة مدينة مغريبية مهجورة و سميتها لقديمة بير الديب وقريبة لمدينة نواديبو فموريطانيا، حيتاش هاد الجوج مدون كيتشاركو شبه جزيرة نواديبو. الناس ديال لݣويرة ساكنين ليوما فمدينة الداخلة (700 كيلوميتر ديال طريق) و صعيب لواحد يوصل ليها بسباب لالغام لي مزروعين فالطريق لي غادية ليها. ليوما كيعس فلمدينة قشلة ديال موريتانيا لي كاتحمي لحدود. ف التقسيم لاداري. لݣويرة كاتّعتابر مدينة مغريبية و جماعة ترابية حضرية لي جات ف اقليم اوسرد، جهة دّاخلة واد دهاب، فالاقليم دلجنوب ديال بلاد لمغريب ساكنين فيها 0 واحد، على حسب لاحصاء لعام 2014.
مؤشر التنمية البشرية

مؤشر تنمية لبشرية (ب لونݣلي Human Development Index، HDI) هو مؤشر دارتو لامم المتحدة كيحسب نيڤو ديال تنمية ف لعالم، ؤ كاتنشر عليه تقرير كل عام من 1990. كيتعلق مؤشر تنمية لبشرية ب لقياس د متوسط لعمر لمتوقع د لمواطن ؤ نيڤو د تعليم ؤ لامية ؤ نيڤو لمعيشي ف ݣاع لبلدان ديال لعالم. هاد لمؤشر دارو عالم لقتيصاد لپاكستاني "محبوب الحق"، ؤ عاونو فيه عالم لقتيصاد لهيندي "اماريتا سين" لي عندو جايزة نوبل ف لقتيصاد ؤ لعالم لبريطاني "ميݣناد ديساي". لهند طلبات ف نص تسعينيات د لقرن 20 باش يتلغا لاصدار هاد تقرير من لامم لمتحدة.